
10. klasside moodustamisel täitumuse alumise piirnormi rakendamata jätmine
1. Asjaolud ja menetluse käik

Narva linnavalitsuse 19.03.2014. a korraldusega nr 299-k „Õpilaste alumise piirnormi kehtestamine 10. klasside moodustamisel“ kehtesti Narva munitsipaalkoolide suhtes moodustatavate 10. klasside täitumuse alumine piirnorm, milleks on 36 õpilast. Narva Täiskasvanute Kool esitas Narva Kultuuriosakonnale 27.06.2014. a taotluse, millega palutakse teha erand ning vähendada nimetatud kooli 10. klasside puhul alumist piirnormi. Kooskõlas Narva Linnavalitsuse korralduse punktiga 3.2 võib Narva Linnavalitsus teha erandeid moodustatavate 10. klasside täitumuse alumise piirnormi suhtes koolidirektori põhjendatud otsuse alusel.

11.07.2014. a korraldas Narva Linnavalitsuse Kultuuriosakonna haridusteenistus Kultuuriosakonna juhataja 03.07.2014. a. käskkirja 1.1-8/6678 alusel teenistlusliku järelevalve, mille käigus selgus, et Narva Täiskasvanute Kooli 10. klassi astumiseks on esitatud 5 avaldust.

Võttes arvesse Narva Täiskasvanute Kooli eripära (vastavalt Narva Linnavalitsuse 20.12.2013. a määrusega nr 46 kehtestatud asutuse põhimäärusele loob kool võimalust koolikohustusliku vanuse ületanud isikutele põhihariduse omandamiseks ning põhihariduse omandanud isikutele keskhariduse omandamiseks) ning toetudes Narva Täiskasvanute Kooli 27.06.2014. a taotluses esitatud põhjendustele klasside komplekteerimise eripärale (õpilaste arv suureneb tunduvalt õppeaasta jooksul, nt 2013/14. õa alguses õppis koolis 164 õpilast ning 10.01.14 seisuga – 209 õpilast), õppetöö korraldusele (õpingud on korraldatud nii päevases kui õhtuses vahetuses) on otstarbekas teha Täiskasvanute kooli suhtes erand ning mitte rakendada nimetatud kooli suhtes Narva linnavalitsuse 19.03.2014. a korraldusega nr 299-k kehtestatud moodustatavate 10. klasside täitumuse alumist piirnormi.
2. Õiguslikud alused
Vastavalt kohaliku omavalitsuse korralduse seaduse § 30 lõike 1 punktile 3 lahendab ja korraldab linnavalitsus kohaliku elu küsimusi, mis ei kuulu volikogu pädevusse.

3. Otsus

Jätta Narva Täiskasvanute Kooli 10. klasside moodustamisel Narva linnavalitsuse 19.03.2014. a korraldusega nr 299-k kehtestatud täitumuse alumise piirnormi rakendamata.
4. Rakendussätted 

4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul                     korralduse teatavakstegemise päevast arvates.

4.2 Korraldus jõustub seadusega sätestatud korras.

Eduard East
Linnapea






Ants Liimets

Linnasekretär

